作者:孟郊
標題:石淙
內容:巖穀不自勝，水木幽奇多。朔風入空曲，涇流無大波。迢遞徑難盡，參差勢相羅。雪霜有時洗，塵土無由和。潔冷誠未厭，晚步將如何。出曲水未斷，入山深更重。泠泠若仙語，皎皎多異容。萬響不相雜，四時皆有濃。日月互分照，雲霞各生峰。久迷向方理，逮茲聳前蹤。荒策每恣遠，戇步難自回。已抱苔蘚疾，尚淩潺湲隈。驛驥苦銜勒，籠禽恨摧頹。實力苟未足，浮誇信悠哉。顧惟非時用，靜言還自咍。朔水刀劍利，秋石瓊瑤鮮。魚龍氣不腥，潭洞狀更妍。磴雪入呀穀，掬星灑遙天。聲忙不及韻，勢疾多斷漣。輸去雖有恨，躁氣一何顛。蜿蜒相纏掣，犖確亦迴旋。黑草濯鐵發，白苔浮冰錢。具生此雲遙，非德不可甄。何況被犀士，制之空以權。始知靜剛猛，文教從來先。空穀聳視聽，幽湍澤心靈。疾流脫鱗甲，疊岸沖風霆。丹巘墮環景，霽波灼虛形。淙淙豗厚軸，稜稜攢高冥。弱棧跨旋碧，危梯倚凝青。飄飄鶴骨仙，飛動鼇背庭。常聞誇大言，下顧皆細萍。百尺明鏡流，千曲寒星飛。為君洗故物，有色如新衣。不飲泥土汙，但飲雪霜饑。石稜玉纖纖，草色瓊霏霏。穀磑有餘力，溪舂亦多機。從來一智萌，能使眾利歸。因之山水中，喧然論是非。入深得奇趣，升險為良躋。搜勝有聞見，逃俗無蹤蹊。穴流恣回轉，竅景忘東西。戇獸鮮猜懼，羅人巧罝罤。幽馳異處所，忍慮多端倪。虛獲我何飽，實歸彼非迷。斯文浪雲潔，此旨誰得齊。屑珠瀉潺湲，裂玉何威瑰。若調千瑟弦，未果一曲諧。古駭毛髮慄，險驚視聽乖。二老皆勁骨，風趨緣欹崖。地遠有餘美，我遊採棄懷。乘時幸勤鑒，前恨多幽霾。弱力謝剛健，蹇策貴安排。始知隨事靜，何必當夕齋。昔浮南渡飆，今攀朔山景。物色多瘦削，吟笑還孤永。日月凍有稜，雪霜空無影。玉噴不生冰，瑤渦旋成井。潛角時聳光，隱鱗乍漂冏。再吟獲新勝，返步失前省。愜懷雖已多，惕慮未能整。頹陽落何處，升魄銜疏嶺。聖朝搜巖穀，此地多遺玩。怠惰成遠遊，頑疏恣靈觀。勁飆刷幽視，怒水懾餘懦。曾是結芳誠，遠茲勉流倦。冰條聳危慮，霜翠瑩遐眄。物誘信多端，荒尋諒難遍。去矣朔之隅，翛然楚之甸。